Gandia instal·larà una pantalla gegant a la plaça Major per seguir en directe els Premis Nacionals d'Investigació, que presideixen els Reis d'Espanya
12 març 2024

## Gandia instal·larà una pantalla gegant a la plaça Major per seguir en directe els Premis Nacionals d'Investigació, que presideixen els Reis d'Espanya12 març 2024Última actualització: 12 març 2024

![](../gestion/img/b2698d455142d827c393828c621587c6039c37f88b438ed35a46d21adf76dd07.jpeg)  
  

_"Estem davant d'un acte històric i important per a nosaltres. És una fita per a Gandia que ens ompli d'orgull com a ciutat i que fa referència al nostre sistema innovador, empresarial i de retenció i atracció de talent"_. Amb aquestes paraules ha definit l'**alcalde de Gandia, José Manuel Prieto**, la jornada d´aquest dijous **14 de març a partir de les 12 hores** quan Gandia, i en concret el Saló de Corones del Palau Ducal, acollirà els **Premis Nacionals d'Investigació 2023**. Uns guardons que estaran presidits per **Ses Majestats els Reis d'Espanya** i que concedeix el **Ministeri de Ciència, Innovació i Universitats que dirigeix la ministra Diana Morant**.  
  
Prieto ha anunciat que l'Ajuntament de Gandia instal·larà una pantalla gegant en un espai acotat de la plaça Major, que retransmetrà en directe el lliurament dels Premis Nacionals d'Investigació. L'alcalde ha convidat la ciutadania a seguir l'esdeveniment des de la mateixa plaça. Aquelles persones que no puguen acudir, podran seguir-lo per streaming des del canal de Youtube de RTVE al següent enllaç: **[https://youtube.com/live/13L5PEpItoo?feature=share](https://youtube.com/live/13L5PEpItoo?feature=share)**.  
  
L'alcalde ha afirmat que aquest acte convertirà Gandia _"en una referència nacional"_, ja que serà la segona vegada que els Reis d'Espanya visiten Gandia. L'únic antecedent d'una visita d'aquesta magnitud va ser la realitzada el 3 de desembre del 1976 quan Juan Carlos I de Borbón i Sofia de Grècia van visitar la ciutat.  
  
**Sobre els Premis Nacionals d'Investigació**

  
Els Premis Nacionals d'Investigació reconeixen el mèrit dels investigadors i investigadores de nacionalitat espanyola que estiguen fent una tasca destacada en camps científics de rellevància internacional i que contribuïsquen de manera significativa a l'avanç del coneixement científic i al progrés de la Humanitat.  
  
Aquests guardons estan dotats amb **30.000 euros per a cada modalitat**. A més, les categories dels Premis Nacionals d'Investigació per a Joves, que porten nom de científiques il·lustres, reconeixen el mèrit de persones joves -amb edat màxima de quaranta anys- que hagen aconseguit èxits rellevants en les primeres etapes de les seues carreres investigadores.  
  
Aquest serà la tercera vegada que el lliurament d'aquests premis se celebra fora de Madrid. Les dues anteriors van tindre lloc a Alacant (edició 2022) i Barcelona (edició 2021).

[Twittear](https://twitter.com/share)